**ĪSLAICĪGU PROFESIONĀLO PAKALPOJUMU SNIEGŠANAS KĀRTĪBA LATVIJAS REPUBLIKĀ REGLAMENTĒTĀ PROFESIJĀ “SUGU UN BIOTOPU AIZSARDZĪBAS JOMAS EKSPERTS”**

*Saskaņā ar Ministru kabineta 2017. gada 19. septembra noteikumu Nr. 566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” 2. pielikuma 19. punktu Dabas aizsardzības pārvalde ir institūcija, kas izsniedz ārvalstīs iegūtās profesionālās kvalifikācijas atzīšanas apliecības reglamentētajā profesijā “sugu un biotopu aizsardzības jomas eksperts”.*

Pirmo reizi uzsākot īslaicīgu pakalpojumu sniegšanu sugu un biotopu eksperta profesijā pretendents par to paziņo Dabas aizsardzības pārvaldei, iesniedzot personīgi, nosūtot pa pastu vai elektroniski (ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu un apriti) šādus dokumentus:

1. deklarāciju (Ministru kabineta 2021. gada 21. janvāra noteikumu Nr. 47 “Īslaicīgu profesionālo pakalpojumu sniegšanas kārtība Latvijas Republikā reglamentētā profesijā” (Noteikumi Nr. 47) [2.](https://likumi.lv/ta/id/320470#piel2) pielikums), kas aizpildīta valsts valodā;
2. personu apliecinoša dokumenta kopiju;
3. pretendenta valstspiederību apliecinoša dokumenta kopiju un šā dokumenta tulkojumu valsts valodā;
4. dokumentus, kas apliecina deklarācijā norādītajai profesijai atbilstošu izglītību un profesionālo kvalifikāciju (oriģinālus), vai notariāli apliecinātu attiecīgo dokumentu atvasinājumus (norakstus, izrakstus vai kopijas) un šo dokumentu tulkojumu valsts valodā;
5. likumīgā statusa valsts kompetento institūciju izdotus dokumentus (oriģinālus) vai notariāli apliecinātus attiecīgo dokumentu atvasinājumus (norakstus, izrakstus vai kopijas), kas apliecina pretendenta tiesības veikt profesionālo darbību attiecīgajā profesijā vai daļā no reglamentētās profesijas profesionālajām darbībām, ja pretendents vēlas sniegt šādus īslaicīgus pakalpojumus, un šo dokumentu tulkojumu valsts valodā;
6. likumīgā statusa valsts kompetento institūciju izdotu dokumentu, kas apliecina, ka personai nav liegtas vai ierobežotas tiesības veikt profesionālo darbību sugu un biotopu eksperta profesijā;
7. ja sugu un biotopu eksperta profesija vai tās ieguvei nepieciešamā izglītība pretendenta likumīgā statusa valstī nav reglamentēta, – dokumentu vai notariāli apliecinātu attiecīgā dokumenta atvasinājumu (norakstu, izrakstu vai kopiju), kas apliecina, ka pretendents pēdējos 10 gados kopumā vismaz vienu gadu ir veicis profesionālo darbību attiecīgajā profesijā pretendenta likumīgā statusa valstī vai citā Eiropas Savienības dalībvalstī, vai Eiropas Brīvās tirdzniecības asociācijas dalībvalstī, un šā dokumenta tulkojumu valsts valodā.

Dabas aizsardzības pārvalde pārbauda deklarāciju un pievienotos dokumentus. Ja deklarācija ir aizpildīta korekti un tai pievienoti visi nepieciešamie dokumenti, Dabas aizsardzības pārvalde par to informē pretendentu.

*Jāņem vērā, ka saskaņā ar Noteikumu Nr. 47 10. punktu īslaicīgu pakalpojumu sniedzējs nekavējoties atjauno deklarāciju likuma “Par reglamentētajām profesijām un profesionālās kvalifikācijas atzīšanu” (turpmāk – Likums)* [*42.*](https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p42)*panta trešajā daļā noteiktajos gadījumos. Atkārtotai deklarācijai pievieno tikai tos dokumentus, kuros ir izmaiņas salīdzinājumā ar iepriekšējai deklarācijai pievienotajiem dokumentiem vai kuriem ir beidzies derīguma termiņš.*

*Jāņem vērā arī tas, ka, sniedzot īslaicīgus profesionālos pakalpojumus Latvijas Republikā reglamentētajā profesijā “sugu un biotopu aizsardzības jomas eksperts” īslaicīgu pakalpojumu sniedzējs nav tiesīgs veikt profesionālo darbību sugu un biotopu aizsardzības jomā kā sertificēts eksperts, tostarp, sniegt sertificēta eksperta atzinumus.*

Savukārt, ja īslaicīgu pakalpojumu sniedzējs plāno veikt profesionālo darbību sugu un biotopu aizsardzības jomā kā sertificēts eksperts, tad īslaicīgu pakalpojumu sniedzējam ir jāievēro prasības, kas noteiktas reglamentētai profesionālai darbībai sugu un biotopu aizsardzības jomā saskaņā ar Likumu, tostarp Likuma 32.4 panta otro daļu, kas noteic, ka personas tiesības veikt patstāvīgu profesionālo darbību sugu un biotopu aizsardzības jomā apliecina Ministru kabineta noteiktajā kārtībā izdots sertifikāts.

Sertifikāta iegūšanas prasības nosaka Ministru kabineta 2010. gada 16. marta noteikumi Nr. 267 “Sugu un biotopu aizsardzības jomas ekspertu sertificēšanas un darbības uzraudzības kārtība” (saite: [Sertificēšanas kārtība | Dabas aizsardzības pārvalde](https://www.daba.gov.lv/lv/sertificesanas-kartiba)).